นายกฯไก่ไข่โวยรัฐ กดไข่ไม่คุมน้ำมัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — นายกสมาคมผู้เลี้ยงไก่ไข่ ร้องไข่ไก่ซึ่งเป็นสินค้าคอมโมดิตีเหมือนน้ำมัน โดนบีบให้ลดราคา แต่น้ำมันไม่โดน
นายมาโนช ชูทับทิม นายกสมาคมผู้เลี้ยงไก่ไข่ เปิดเผยว่า ไม่เข้าใจว่าทำไมรัฐบาลถึงหันมาจับตาเฉพาะสินค้าปศุสัตว์ หลังจากที่เข้ามาดูเรื่องราคาไข่ไก่ เพื่อแก้ปัญหาปากท้องให้กับคนเมือง ทั้งที่จริงๆ แล้วสินค้าเกษตรก็เหมือนกับราคาน้ำมันซึ่งถือเป็นสินค้าคอมโมดิตีเหมือนกัน แต่น้ำมันกลับปล่อยให้ราคาขึ้นลงตามตลาดโลก ส่วนไข่ไก่กลับเข้ามาคุม 
“เป็นเรื่องน่าแปลกที่เวลาราคาน้ำมันขึ้นสูง รัฐบาลก็ไม่เคยเข้าไปควบคุมราคาน้ำมัน สามารถขึ้นลงได้ตามใจชอบ ทำให้ประชาชนเดือดร้อน ขณะที่สินค้าเกษตรราคาก็ไม่ได้สูงมากนัก เมื่อเทียบกับราคาในช่วง 1020 ปีที่ผ่านมา แต่กลับถูกกดราคาไว้ การที่รัฐบาลให้ความสนใจเลือกดูแลผู้บริโภค โดยไม่สนใจเกษตรกรซึ่งเป็นคนส่วนใหญ่ของประเทศ หรือจะเป็นเพราะเกษตรกรบีบบังคับได้ง่ายกว่า” นายมาโนช กล่าว
นโยบายรัฐที่ปฏิบัติต่อเกษตรกรขณะนี้ ไม่ได้ใส่ใจหรือให้การดูแลเกษตรกรอย่างแท้จริง เห็นได้จากการกดราคาไข่ไก่ ทั้งที่สินค้าเกษตรและสินค้าภาคปศุสัตว์ เช่น หมู ไก่ หรือไข่ไก่ ล้วนแต่เป็นสินค้าคอมโมดิตี โดยราคาสินค้าเหล่านี้จะมีการเปลี่ยนแปลงขึ้นกับดีมานด์และซัพพลายอีกทั้งยังมีปัจจัยภายนอกที่ไม่สามารถควบคุมได้ โดยเฉพาะในเรื่องของสภาพดินฟ้าอากาศ และโรคต่างๆซึ่งเวลาที่ราคาสินค้าเพิ่มขึ้นก็จะไม่สูงมาก เมื่อเทียบกับช่วงที่มีราคาตกต่ำ และที่ผ่านมาเกษตรกรก็ไม่เคยได้รับการเหลียวแลเอาใจใส่จากรัฐบาล
“พอราคาสินค้าเกษตรสูงขึ้นหน่อย นายกรัฐมนตรีก็จะเข้ามาควบคุมราคา นายมาโนช กล่าว
นายกสมาคมผู้เลี้ยงไก่ไข่ กล่าวย้ำอีกว่า สินค้าเกษตร หรือสินค้าปศุสัตว์ อาทิ หมู ไก่ และไข่ไก่ เป็นสินค้าคอมมอดิตี้ที่มีราคาขึ้นลงตามปริมาณ และความต้องการของตลาด ควรปล่อยให้เป็นไปตามกลไกของตลาด ที่สำคัญ น้ำมัน ก็ถือเป็นต้นทุนใหญ่ตัวหนึ่งของเกษตรกรเหมือนกัน ซึ่งเกษตรกรก็ได้รับผลกระทบจากราคาที่เพิ่มขึ้นด้วย จึงอยากให้รัฐบาลพิจารณาอย่างถ้วนถี่ ไม่เช่น นั้น ผลกระทบที่เกิดขึ้นตามมา อาจจะกลายเป็นการทำลายผู้ประกอบการรายย่อยและรายกลาง จนอาจถึงขั้นต้องเลิกกิจการ เมื่อถึงเวลานั้น คนเมืองก็จะต้องบริโภคแต่ของแพง